اوکراینا جمهورباشقانی ولودیمیر زلنسکی روسیانین ۲۴ فوریه‌ده اؤلکه‌سینه تشکیل ائتدیگی سالدیریلاردا ۴۵۰۰ روس عسگرینین اؤلدوگونو بیلدیردی.
زلنسکی سوسیال مئدیادا یاییملادیغی یئنی ویدئودا، سون ۴ گونده روسیا سالدیریلاریندا ۱۶ اوشاغین اؤلدوگونو، ۴۵ اوشاغین یارالاندیغینی بیلدیردی.
۴۵۰۰ روس عسگرینین ده اؤلدورولدوگونو بیلدیره‌ن زلنسکی روس عسگرلرینه سسله‌ندی:
"گئدین جانینیزی قورتارین. باشچیلارینیزا، تبلیغاتچیلارینیزا اینانمایین. ساده‌جه جانینیزی قورتارین" دئدی.
روسیایا قارشی ساواشماق ایسته‌یه‌ن و حربی تجروبه‌سی اولان محکوملاری آزاد ائتمه قرارینا گلدیکلرینی بیلدیرن زلنسکی،
"باشقانلیغا گئتدیگیمده هر بیریمیزین "جمهورباشقانی" اولدوغونو سؤیله‌دیم. چونکو هامیمیز دؤولتیمیزدن سوروملویوق. گؤزل اوکراینامیز اوچون. ایندی ده هر بیریمیز ساواشچیییق و هر بیریمیین قازاناجاغیندان آرخایینام. اوکراینایا قلبه!" دئدی.
اوکراینا ساوونما باخانی یاردیمچیسی آننا مالیار دا فیسبوک صحیفه‌سینده، روسیا گوجلرینین سون ۴ گونده ایتکیلری ایله باغلی بیلگی پایلاشدی.
روس گوجلرینین ۵۳۰۰ دولاییندا عسگر ایتیردیگینی بیلدیرن مالیار، اوکراینا اوردوسونون روسیایا عاید ۲۹ اوچاق، ۲۹ هلیکوپتر، ۱۹۱ تانک، ۸۱۶ زره‌لی ماشین، ۷۴ توپ و ۲ گمینی ووردوغونو بیلدیردی.
مالیار، روسیا گوجلرینین آیریجا بیر اوچاق‌سووار، ۲۱ گراد راکت‌آتار سیستمی، ۲۹۱ آراج، ۶۰ یاناجاق ماشینی، ۵ هاوا ساوونما سیستمی و ۳ انسانسیز هاوا آراجی الدن وئردیگینی، بو رقملره داوام ائدن چاتیشمالارین بیلگیلرینین داخیل ائدیلمه‌دیگینی قید ائتدی.
